นายกรัฐมนตรี ขอสื่อสร้างความเข้าใจประชาชนแนวทางเปิดประเทศ มั่นใจประกาศขั้นตอน การปฎิบัติตัวชัดเจน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เน้นย้ำให้สื่อมวลชนสร้างความเข้าใจกับประชาชน หลังมีประกาศคำสั่งศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ประกาศเพิ่มประเทศที่มีความเสี่ยงต่ำ ที่สามารถเดินทางเข้าไทยได้โดยไม่ต้องกักตัว จำนวน 46 ประเทศ พร้อมขอให้ไปดูรายละเอียดและขั้นตอนปฏิบัติจากคำสั่ง ศบค.ที่ออกมาในหลายฉบับ เพื่อการเตรียมความพร้อมในการเปิดประเทศ ในวันที่ 1 พฤศจิกายนนี้ทั้งนี้ มีรายงานว่า ภายหลังพิธีวางพวงมาลา เนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว นายกรัฐมนตรีได้พูดคุยกับนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ รวมถึงนายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน ซึ่งคาดการณ์ว่าหารือประเด็นการเตรียมความพร้อมการเปิดประเทศและการแก้ปัญหาราคาน้ำมันที่สูงขึ้นในขณะนี้